VILNIAUS RAJONO SAVIVALDYBĖS TARYBA

SPRENDIMAS

DĖL VILNIAUS RAJONO SAVIVALDYBĖS NEVEIKSNIŲ ASMENŲ

BŪKLĖS PERŽIŪRĖJIMO KOMISIJOS SUDARYMO

IR JOS NUOSTATŲ PATVIRTINIMO

2016 m. gruodžio 2 d. Nr. T3-432

Vilnius

Vadovaudamasi Lietuvos Respublikos vietos savivaldos įstatymo 16 straipsnio 2 dalies 6 punktu bei 4 dalimi, Lietuvos Respublikos civilinio kodekso 2.101 straipsniu, remdamasi Lietuvos Respublikos Vyriausybės 2015 m. spalio 26 d. nutarimu Nr. 1123 patvirtintais Neveiksnių asmenų būklės peržiūrėjimo komisijų pavyzdiniais nuostatais, atsižvelgdama į Lietuvos Respublikos socialinės apsaugos ir darbo ministro 2015 m. gruodžio 10 d. įsakymu Nr. A1-742 patvirtintą Asmens gebėjimo pasirūpinti savimi ir priimti kasdienius sprendimus nustatymo tvarkos aprašą, Vilniaus rajono savivaldybės administracijos direktoriaus 2016-11-08 teikimą Nr. A33(16)-7205, Vilniaus rajono savivaldybės taryba n u s p r e n d ž i a:

1. Sudaryti šios sudėties Vilniaus rajono savivaldybės Neveiksnių asmenų būklės peržiūrėjimo komisiją (toliau – Komisija):

Komisijos pirmininkė – Rima Miseliūnienė, Vilniaus rajono savivaldybės administracijos Socialinės rūpybos skyriaus vyr. specialistė.

Komisijos nariai:

Galina Dunovskaja, Vilniaus rajono neįgaliųjų draugijos pirmininkė;

Valentina Kundinovič, Vilniaus rajono savivaldybės administracijos Teisės skyriaus vedėjo pavaduotoja;

Valentinas Vygantas Samulėnas, VšĮ Vilniaus rajono centrinės poliklinikos Psichikos sveikatos centro gydytojas psichiatras;

Ivona Urbanovič, Nemenčinės neįgaliųjų dienos užimtumo centro socialinė darbuotoja, atlieka komisijos pirmininko pareigas jo nesant.

2. Pavesti Savivaldybės administracijos direktoriui paskirti Komisijos sekretorių;

3. Patvirtinti Vilniaus rajono savivaldybės Neveiksnių asmenų būklės peržiūrėjimo komisijos nuostatus (pridedama).

Savivaldybės merė	Marija Rekst

PATVIRINTA

Vilniaus rajono savivaldybės tarybos

2016 m. gruodžio 2 d.

sprendimu Nr. T3-432

VILNIAUS RAJONO SAVIVALDYBĖS NEVEIKSNIŲ ASMENŲ BŪKLĖS PERŽIŪRĖJIMO KOMISIJOS NUOSTATAI

I. BENDROSIOS NUOSTATOS

1. Vilniaus rajono savivaldybės Neveiksnių asmenų būklės peržiūrėjimo komisijos nuostatai (toliau – Nuostatai) nustato Neveiksnių asmenų būklės peržiūrėjimo komisijos (toliau – Komisija) funkcijas, teises, sudėtį ir darbo organizavimo tvarką.

2. Komisija savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos civilinio proceso kodeksu, Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymu, Lietuvos Respublikos pacientų teisių ir žalos sveikatai atlyginimo įstatymu, Lietuvos Respublikos Vyriausybės nutarimais, sveikatos apsaugos ministro įsakymais, savivaldybės tarybos sprendimais, taip pat šiais Nuostatais.

II. KOMISIJOS FUNKCIJOS

3. Pagrindinis Komisijos uždavinys – peržiūrėti neveiksnaus tam tikroje srityje asmens būklę ir priimti sprendimą dėl tikslingumo kreiptis į teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo.

4. Komisijos funkcijos:

4.1. savo iniciatyva peržiūrėti neveiksnaus asmens būklę, jeigu per vienerius metus nuo teismo sprendimo pripažinti asmenį neveiksniu tam tikroje srityje įsiteisėjimo dienos Lietuvos Respublikos civilinio kodekso 2.10 straipsnio 4 dalyje nurodyti asmenys arba neveiksniu tam tikroje srityje pripažintas asmuo nesikreipia į teismą dėl teismo priimto sprendimo pripažinti asmenį neveiksniu tam tikroje srityje panaikinimo;

4.2. kreiptis į sprendimą pripažinti asmenį neveiksniu tam tikroje srityje priėmusį teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo.

III. KOMISIJOS TEISĖS

5. Komisija, atlikdama jai pavestas funkcijas, turi teisę:

5.1. gauti informaciją ir dokumentus, reikalingus Komisijai nustatytoms funkcijoms atlikti, iš valstybės ir savivaldybių institucijų ir įstaigų, nevyriausybinių organizacijų, kitų fizinių ir juridinių asmenų Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymo, Lietuvos Respublikos pacientų teisių ir žalos sveikatai atlyginimo įstatymo ir sveikatos apsaugos ministro įsakymų nustatyta tvarka;

5.2. pasitelkti valstybės institucijų ir įstaigų atitinkamų sričių specialistus Komisijos kompetencijai priskirtiems klausimams nagrinėti.

IV. KOMISIJOS SUDĖTIS IR DARBO ORGANIZAVIMAS

6. Komisija sudaroma iš 5 narių, šios srities atstovų:

6.1. savivaldybės globos ir rūpybos institucijos darbuotojo;

6.2. gydytojo psichiatro, kuris turi licenciją verstis medicinos praktika pagal gydytojo psichiatro profesinę kvalifikaciją ir ja verčiasi;

6.3. žmogaus teisių apsaugos srityje veikiančios nevyriausybinės organizacijos atstovo;

6.4. aukštąjį universitetinį teisinį išsilavinimą turinčio asmens;

6.5. socialinio darbuotojo.

7. Komisijos narius tvirtina ir pirmininką iš Komisijos narių skiria Savivaldybės taryba.

8. Komisijos posėdžiai laikomi teisėtais, jeigu juose dalyvauja ne mažiau kaip 3 Komisijos nariai.

9. Komisijos pirmininkas:

9.1. organizuoja Komisijos darbą ir atsako už jos veiklą;

9.2. pirmininkauja Komisijos posėdžiams.

10. Komisijos sekretoriaus funkcijas atlieka Savivaldybės administracijos direktoriaus paskirtas darbuotojas (toliau – Komisijos sekretorius). Komisijos darbą techniškai aptarnauja ir patalpas Komisijai suteikia Savivaldybės administracija.

11. Savivaldybės administracija užtikrina Neveiksnių ir ribotai veiksnių asmenų registro duomenų apie Vilniaus rajono savivaldybėje gyvenančius asmenis, kurie įsiteisėjusiais teismo sprendimais pripažinti neveiksniais tam tikroje srityje, reikalingų Komisijai nustatytoms funkcijoms atlikti, pateikimą Komisijai.

12. Jeigu per vienus metus nuo teismo sprendimo pripažinti asmenį neveiksniu tam tikroje srityje įsiteisėjimo dienos Lietuvos Respublikos civilinio kodekso 2.10 straipsnio 4 dalyje nurodyti asmenys arba neveiksniu tam tikroje srityje pripažintas asmuo nesikreipia dėl teismo priimto sprendimo pripažinti asmenį neveiksniu tam tikroje srityje panaikinimo, ir teismas Lietuvos Respublikos civilinio proceso kodekso 469 straipsnio 1 dalyje nustatyta tvarka Komisijai nepraneša apie pareiškimo priėmimą, Komisija inicijuoja asmens, teismo sprendimu pripažinto neveiksniu tam tikroje srityje, būklės peržiūrėjimą. Komisija pirmiausiai inicijuoja būklės peržiūrėjimą tų asmenų, dėl kurių teismo sprendimai pripažinti asmenį neveiksniu tam tikroje srityje įsiteisėję anksčiausiai.

13. Esant Nuostatų 12 punkte nurodytoms aplinkybėms, Komisijos pirmininkas:

13.1. kreipiasi į asmens sveikatos priežiūros įstaigą, teikiančią pirmines ambulatorines asmens sveikatos priežiūros paslaugas, ir (ar) psichikos sveikatos centrą, prie kurių prisirašęs asmuo, teismo sprendimu pripažintas neveiksniu tam tikroje srityje, prašydamas pateikti sveikatos apsaugos ministro nustatytos formos asmens sveikatos būklės aprašymą (medicinos dokumentų išrašą), kuriame turi būti nurodyti ir asmens, teismo sprendimu pripažinto neveiksniu tam tikroje srityje, sveikatos būklės pokyčiai per vienus metus nuo teismo sprendimo pripažinti asmenį neveiksniu tam tikroje srityje įsiteisėjimo dienos;

13.2. kreipiasi į Nemenčinės neįgaliųjų dienos užimtumo centrą ir (ar) seniūniją, prašydamas pateikti informaciją apie teismo sprendimu pripažinto neveiksniu tam tikroje srityje asmens:

13.2.1. kasdienio funkcionavimo pakitimus, įvykusius per vienerius metus nuo teismo sprendimo pripažinti asmenį neveiksniu tam tikroje srityje įsiteisėjimo dienos;

13.2.2. gebėjimą savarankiškai ar naudojantis pagalba priimti kasdienius sprendimus konkrečiose srityse.

14. Komisijos posėdį organizuoja Komisijos pirmininkas ne vėliau kaip per 20 darbo dienų nuo visų Nuostatų 13 punkte nurodytų dokumentų ir informacijos gavimo.

15. Komisijos sekretorius informuoja Komisijos narius apie Komisijos posėdį elektroniniu paštu ir (ar) registruotu paštu ne vėliau kaip prieš 10 darbo dienų iki Komisijos posėdžio. Komisijos nariams su pranešimu apie Komisijos posėdį pateikiami ir Nuostatų 13 punkte nurodyti dokumentai ir informacija.

16. Apie Komisijos posėdžio datą, laiką ir vietą Komisijos sekretorius ne vėliau kaip prieš 10 darbo dienų iki Komisijos posėdžio registruotu paštu informuoja asmenį, teismo sprendimu pripažintą neveiksniu tam tikroje srityje, jo globėją, prireikus ir kitas įstaigas ar institucijas (asmenis), kurių dalyvavimo reikėtų Komisijos sprendimui priimti.

17. Sprendimas Komisijos posėdyje priimamas Komisijai vertinant asmens, teismo sprendimu pripažinto neveiksniu tam tikroje srityje, būklės pakitimus per metus nuo teismo sprendimo įsiteisėjimo dienos ir išklausius asmens, teismo sprendimu pripažinto neveiksniu tam tikroje srityje, nuomonę (išskyrus tuos atvejus, kai Komisija padaro išvadą, kad asmens, teismo sprendimu pripažinto neveiksniu tam tikroje srityje, nuomonės apie jo būklę neįmanoma išklausyti).

18. Komisija priima vieną iš šių sprendimų:

18.1. kreiptis į sprendimą pripažinti asmenį neveiksniu tam tikroje srityje priėmusį teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo;

18.2. nesikreipti į sprendimą pripažinti asmenį neveiksniu tam tikroje srityje priėmusį teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo.

19. Jeigu 2 iš Komisijos posėdyje dalyvaujančių narių nusprendžia, kad tikslinga kreiptis į sprendimą pripažinti asmenį neveiksniu tam tikroje srityje priėmusį teismą dėl teismo sprendimo peržiūrėjimo, laikoma, kad priimtas Komisijos sprendimas kreiptis į teismą.

20. Komisijos sprendimai įforminami Komisijos posėdžio protokolu. Protokolas surašomas ir pasirašomas ne vėliau kaip per 5 darbo dienas po Komisijos posėdžio. Protokolą pasirašo Komisijos pirmininkas ir Komisijos sekretorius. Protokolo kopijas per 2 darbo dienas nuo protokolo pasirašymo Komisijos sekretorius išsiunčia asmeniui, teismo sprendimu pripažintam neveiksniu tam tikroje srityje, kurio būklės pakitimai Komisijos posėdyje buvo svarstomi, ir jo globėjui.

21. Jeigu priimamas Nuostatų 18.1. p. nurodytas sprendimas, Komisijos narys, turintis aukštąjį universitetinį teisinį išsilavinimą, per 15 darbo dienų nuo Komisijos sprendimo priėmimo kreipiasi į sprendimą pripažinti asmenį neveiksniu tam tikroje srityje priėmusį teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo Lietuvos Respublikos civilinio proceso kodekso nustatyta tvarka.

V. BAIGIAMOSIOS NUOSTATOS

22. Komisija informaciją apie Komisijos posėdį ir Komisijos priimtus sprendimus asmeniui, teismo sprendimu pripažintam neveiksniu tam tikroje srityje, ir jo globėjui siunčia Lietuvos Respublikos gyventojų registre nurodytais arba kitais asmens, teismo sprendimu pripažinto neveiksniu tam tikroje srityje, ar jo globėjo nurodytais adresais.

_________________________